# Bekendtgørelse om voldsskadeforsikring

I medfør af § 49 a, stk. 5, i lov om arbejdsskadesikring, jf. lovbekendtgørelse nr. 1186 af 19. august 2022, som ændret ved lov nr. 1541 af 12. december 2023, fastsættes:

*Definitioner og anvendelsesområde*

**§ 1.** En voldsskadeforsikring dækker erstatning og godtgørelse efter lov om erstatningsansvar som følge af vold, trusler eller andre voldsomme hændelser på arbejdet foranlediget af personer, der drages omsorg for, mod ansatte, som er omfattet af arbejdsgivers sikringspligt, jf. arbejdsskadesikringslovens § 48, stk. 1.

*Stk. 2.* Voldsskadeforsikringen omfatter hændelser, der anerkendes som en arbejdsulykke, jf. arbejdsskadesikringslovens § 6.

**§ 2.** Ved ”forsikringsselskab” forstås i denne bekendtgørelse den selvforsikrede forsikringsenhed eller det forsikringsselskab, hvor arbejdsgiveren har tegnet voldsskadeforsikring.

*Frivillig tegning af forsikring*

**§ 3.** Arbejdsgivere og selvstændigt erhvervsdrivende, som vælger at sikre egen person samt medarbejdende ægtefæller, kan frivilligt vælge at sikre sig efter voldsskadeforsikringen. Det gælder også offentlige arbejdsgivere, som er selvforsikrede efter arbejdsskadesikringslovens § 48, stk. 5, uden at være omfattet af sikringspligten i arbejdsskadesikringslovens § 49 a, stk. 2.

*Forsikringspligt*

**§ 4.** Arbejdsgivere for ansatte inden for socialområdet, ældreområdet, sundhedsområdet og undervisningsområdet, der er i særlig risiko for at blive udsat for vold, trusler eller andre voldsomme hændelser på arbejdet fra personer, de drager omsorg for, har pligt til at tegne voldsskadeforsikring, jf. arbejdsskadesikringslovens § 49 a, stk. 2, jf. dog § 49 a, stk. 3, når arbejdsgiveren er omfattet af stk. 2 og 3.

*Stk. 2.* Arbejdsgiverens pligt efter stk. 1 gælder for arbejdsgivere, der på P-nummer niveau er registret i CVR-registret under følgende 6-cifret branchenomenklatur, jf. Dansk Branchekode DB07, jf. dog stk. 3:

* 1. 879010 (Døgninstitutioner for børn og unge). Branchekoden omfatter fx sociale døgnanbringelsessteder for børn og unge.
	2. 873010 (Døgninstitutioner for personer med fysisk handicap). Branchekoden omfatter fx hjem for børn og unge med vidtgående fysiske handicap, døgninstitutioner for voksne med vidtgående fysiske handicap samt bofællesskaber for personer med fysisk handicap.
	3. 872010 (Døgninstitutioner for personer med psykiske handicap). Branchekoden omfatter fx hjem for børn og unge med vidtgående psykiske handicap, døgninstitutioner for voksne med vidtgående psykiske handicap samt bofællesskaber for personer med psykiske handicap.
	4. 852020 (Specialskoler for handicappede). Branchekoden omfatter fx skoler for døve, blinde, personer med psykisk handicap og andre sociale specialskoler overvejende for børn i den undervisningspligtige alder, men også i et vist omfang for unge og voksne.
	5. 879090 (Andre former for institutionsophold). Branchekoden omfatter fx krisecentre, herberger og forsorgshjem.
	6. 881030 (Revalideringsinstitutioner). Branchekoden omfatter fx beskyttede værksteder og revalideringsklinikker, hvor der foretages en vurdering af invalideredes arbejdsevne, optræning eller omskoling.
	7. 871010 (Plejehjem). Branchekoden omfatter fx plejehjem og ældrecentre.
	8. 873020 (Almene ældre- og handicapboliger o.l.). Branchekoden omfatter fx beskyttede boliger samt institutioner med særligt indrettede lejligheder (primært rettet mod ældre) med tilknyttet personale.
	9. 881020 (Dagcentre m.v.). Branchekoden omfatter fx være- og aktivitetscentre, åbne dagscentre for pensionister samt dagscentre for ældre og personer med handicap med optagelsesbetingede behandlingsbehov.
	10. 889990 (Andre sociale foranstaltninger uden institutionsophold). Branchekoden omfatter sociale foranstaltninger inden for støtte og rådgivning fx rådgivningscentre for børn og unge og institutioner der yder rådgivning i forhold til narkotika og alkohol.
	11. 861000 (Hospitaler) for så vidt angår psykiatrisk behandling. I branchekoden omfattes fx private og offentlige psykiatriske hospitaler og psykiatriske hospitalsafdelinger.

*Stk. 3.* En arbejdsgiver omfattet af stk. 2 har alene pligt til at tegne forsikring efter stk. 1, hvis arbejdsgiveren har ansatte, der er beskæftiget med varetagelse af omsorgs- og undervisningsopgaver knyttet til:

1. tilbud efter §§ 103, 104 og 107-110 i lov om social service.
2. tilbud efter § 43, stk. 1, nr. 6, § 43, stk. 3, og §§ 83 og 84 i barnets lov.
3. botilbudslignende tilbud omfattet af § 4, stk. 1, nr. 3, i lov om socialtilsyn.
4. leverance af ydelser efter §§ 83-86 og 102 i lov om social service til beboere på plejehjem og i beskyttede boliger efter § 192 i lov om social service, i en almen plejebolig, der er omfattet af lov om almene boliger m.v. eller lov om boliger for ældre og personer med handicap, i en friplejebolig, der er omfattet af lov om friplejeboliger, eller tilsvarende boligenheder.
5. den regionale psykiatri, herunder arbejdspladser med ansatte, der arbejder på en psykiatrisk afdeling og de tilhørende arealer, personale som ledsager psykiatriske patienter uden for afdelingen, eksempelvis under udgang og transport, samt ansatte i driftspsykiatrien, som varetager behandling i patienternes eget hjem. Det er ikke et krav, at den ansatte udfører sundhedsfagligt arbejde.
6. specialskoler, jf. § 3, stk. 2, 1. pkt., og § 20, stk. 3, i lov om folkeskolen, og tilsvarende undervisningstilbud efter lov om kommunale internationale grundskoler og lov om kommunale særlige grundskoler for børn og unge, der er fordrevet fra Ukraine.
7. behandlings- og specialundervisningstilbud, der yder pædagogisk støtte og behandling efter barnets lov og specialundervisning og anden specialpædagogisk bistand efter folkeskoleloven, i og specialundervisningstilbud på børne- og ungehjem, jf. § 3, stk. 2, 2. pkt. og § 20, stk. 5, i lov om folkeskolen og § 1 i lov om behandlings- og specialundervisningstilbud til børn og unge.
8. friskoler og private grundskoler med en særlig specialundervisningsprofil, jf. § 11 b, stk. 3, i lov om friskoler og private grundskoler m.v.
9. institutioner m.v., hvor der foregår undervisning efter lov om særligt tilrettelagt ungdomsuddannelse.
10. institutioner, hvor der foregår undervisning efter lov om specialundervisning for voksne.

*Anmeldelse og behandling af en voldsskade*

**§ 5.** Ønsker tilskadekomne at gøre brug af muligheden for erstatning efter voldsskadeforsikringen, skal tilskadekomne anmode herom.

*Stk. 2.* Tilskadekomne kan fremsætte sin anmodning efter stk. 1 til tilskadekomnes arbejdsgiver, som skal videregive anmodningen til forsikringsselskabet uden unødigt ophold, eller direkte til forsikringsselskabet. Tilskadekomnes anmodning til arbejdsgiver har samme retsvirkning for tilskadekomne som en anmodning direkte til forsikringsselskabet.

*Stk. 3.* Tilskadekomne skal have fremsat sin anmodning om behandling af sagen efter voldsskadeforsikringen senest 2 år efter den skadevoldende hændelse.

*Stk. 4.* Forrentning og forældelse af krav efter voldsskadeforsikringen følger reglerne om forrentning i lov om erstatningsansvar.

**§ 6.** Forsikringsselskabet træffer afgørelse om, hvorvidt en hændelse er dækket af voldsskadeforsikringen, jf. arbejdsskadesikringslovens § 49 a, stk. 1, og om eventuel udbetaling af erstatning og godtgørelse efter lov om erstatningsansvar, jf. arbejdsskadesikringslovens § 49 b, stk. 1.

*Stk. 2.* Har en arbejdsgiver, som har pligt til at tegne voldsskadeforsikring, jf. § 4, ikke tegnet denne forsikring, udbetaler arbejdsgiverens arbejdsulykkesforsikringsselskab erstatning og godtgørelse efter arbejdsskadesikringslovens § 49 a, stk. 1, til tilskadekomne eller efterladte, jf. arbejdsskadesikringslovens § 49 b, stk. 5.

*Stk. 3.* En offentlig arbejdsgiver omfattet af forsikringspligten, jf. § 4, anses for at være selvforsikret, jf. arbejdsskadesikringslovens § 49 a, stk. 3, 1. pkt., hvis arbejdsgiveren ikke har tegnet voldsskadeforsikring hos et forsikringsselskab.

*Sagsoplysninger*

**§ 7.** Forsikringsselskabet kan anmode tilskadekomne til at medvirke til sagens oplysning, herunder ved personligt fremmøde hos forsikringsselskabet, lade sig undersøge af en læge og om fornødent, eventuelt ved indlæggelse, lade sig undergive observation og behandling til brug for at kunne træffe afgørelse efter arbejdsskadesikringslovens § 49 b. Forsikringsselskabet kan endvidere afkræve andre, der har kendskab til forholdene, oplysninger, der må anses for nødvendige for at kunne træffe afgørelse efter arbejdsskadesikringslovens § 49 b. Forsikringsselskabet kan herunder indhente sygejournaler eller udskrifter heraf.

*Stk. 2.* Efterkommer tilskadekomne ikke inden for en rimelig frist en anmodning fra forsikringsselskabet, jf. stk. 1, kan sagen afgøres på det i øvrigt foreliggende grundlag.

*Stk. 3.* Tilskadekomnes udgifter efter stk. 1 betales af forsikringsselskabet.

*Stk. 4.* Har tilskadekomne givet urigtige oplysninger eller fortiet oplysninger af betydning for erstatningen, kan beløbet, som er modtaget med urette, kræves tilbagebetalt.

*Vejledning af tilskadekomne*

**§ 8.** Den tilskadekomnes arbejdsgiver skal senest ved anmeldelse af en arbejdsskade, som også kan være omfattet af voldsskadeforsikringen efter § 1, vejlede tilskadekomne om muligheden for at søge erstatning ved voldsskadeforsikringen. Forsikringsselskabet skal ved modtagelsen af en anmeldelse efter 1. pkt., sikre, at tilskadekomne er blevet vejledt om muligheden for at søge erstatning ved voldsskadeforsikringen og ellers give denne vejledning.

*Stk. 2.* Hvis forsikringsselskabet afviser sagen efter voldsskadeforsikringen, jf. arbejdsskadesikringslovens § 49 b, stk. 1, skal forsikringsselskabet vejlede den tilskadekomne om muligheden for at indbringe sagen for Erstatningsnævnet efter reglerne i offererstatningsloven, når forsikringsselskabet vurderer, at en påført skade kan skyldes en straffelovsovertrædelse.

*Klage*

**§ 9.** Forsikringsselskabet træffer afgørelse om arbejdsgiverens sikringspligt efter arbejdsskadesikringslovens § 49 a, stk. 2, når der efter en hændelse, som kan være omfattet af voldsskadeforsikringen, er uenighed herom mellem arbejdsgiveren og den tilskadekomne, og arbejdsgiveren ikke har tegnet en voldsskadeforsikring, jf. arbejdsskadesikringslovens § 49 b, stk. 4, 1. pkt. Afgørelsen kan påklages til Arbejdstilsynet af arbejdsgiveren eller den tilskadekomne senest 4 uger efter, at de har modtaget afgørelsen, jf. arbejdsskadesikringslovens § 49 b, stk. 4, 2. pkt.

*Stk. 2.* Arbejdstilsynet kan indhente oplysninger fra sagens parter og andre, som er nødvendige for at kunne træffe afgørelse efter stk. 1, 2. pkt.

*Stk. 3.* En klage til Arbejdstilsynet, jf. arbejdsskadesikringslovens § 49 b, stk. 4, 2. pkt., vil have opsættende virkning.

*Ikrafttræden*

**§ 10.** Bekendtgørelsen træder i kraft den 1. januar 2025 og finder anvendelse på arbejdsulykker, der indtræder den 1. januar 2025 eller senere.